1924
Tapahtumia > Lokakuu–joulukuu

2. lokakuuta – Kansainliitto hyväksyi kansainvälisten kiistojen rauhanomaista sovittelua koskeva pöytäkirjan, jossa suositeltiin maailmanlaajuisen konferenssin järjestämistä maailmanrauhan varjelemiseksi ja hyökkäyssodan tuomitsemiseksi. Iso-Britannia ei kuitenkaan allekirjoittanut pöytäkirjaa.
3. lokakuuta – Suomessa annettiin asetukset sotakorkeakoulusta, kadettikoulusta ja reserviupseerikoulusta.
12. lokakuuta – Hugo Eckener lähti Friedrichshafenisa Bodenjärven rannalta ensimmäiselle suoralle lennolle zeppeliinillä Atlantin yli. Hän laskeutui New Yorkiin 15. lokakuuta.
25. lokakuuta – Sanomalehti Daily Mail julkaisi Britanniassa Zinovjev-kirjeenä tunnetun dokumentin.
25. lokakuuta – Leevi Madetojan ooppera Pohjalaisia sai ensiesityksensä Helsingissä. Libretto perustui Artturi Järviluoman samannimiseen näytelmään.
28. lokakuuta – Ranska tunnusti Neuvostoliiton.
29. lokakuuta – Yhdistyneen kuningaskunnan parlamenttivaalit 1924: pääministeri Ramsay MacDonaldin työväenpuolue kärsi tappion konservatiiveille, joiden johtajasta Stanley Baldwinista tuli pääministeri.
2. marraskuuta – Työväen Akatemian avajaiset pidettiin Kauniaisissa.
3. marraskuuta – Sotakorkeakoulu aloitti toimintansa Uudenmaan kasarmilla Helsingissä. Koulun ensimmäisenä johtajana toimi eversti Aarne Sihvo.
4. marraskuuta – Yhdysvaltain presidentinvaalit 1924: istuva presidentti Calvin Coolidge voitti demokraattiehdokas John W. Davisin ja edistyspuolueen ehdokkaan Robert M. La Folletten.
5. marraskuuta – Sotaherra Feng Yuxiangin hallitus karkotti entisen Kiinan keisarin Pu Yin Pekingin Kielletystä kaupungista. Pu Yi menetti keisarin arvonimensä ja etuoikeutensa ja hänestä tuli tavallinen Kiinan tasavallan kansalainen.
7. marraskuuta – Ensimmäinen venäläisen AMO-tehtaan (nykyään ZiL) valmistama, sarjatuotantona valmistettu kuorma-auto AMO-F-15 valmistui. Auto perustui Fiat 15Ter malliin ja sitä valmistettiin vuosien 1924 ja 1931 välillä yli 6 000 kappaletta.
14. marraskuuta – Tiutisen saaren ja Kotkan välillä liikennöineen Tiutinen II -laivan höyrykattilan räjähdyksessä kuoli 24 ihmistä.
19. marraskuuta – Pääministeri Lauri Ingman esitti hallituksensa eronpyynnön. Maalaisliiton ministerit saivat pyytämänsä eron hallituksesta 22. marraskuuta.
23. marraskuuta – The New York Timesissa julkaistiin Edwin Hubblen artikkeli, jossa osoitettiin, että kierteissumut ovat Linnunradan ulkopuolella sijaitsevia vieraita galakseja.
26. marraskuuta – Mongolian kansantasavalta perustettiin.
29. marraskuuta – Suomessa lakkautettiin monet vanhat maaverot sekä henkiraha
1. joulukuuta – Viron kommunistit tekivät vallankaappausyrityksen, joka kukistettiin muutamassa tunnissa. Se kuitenkin vaati paljon kuolonuhreja ja muutti maan sisäpolitiikkaa. Esimerkiksi maahan julistettiin sotatila, joka oli voimassa monta vuotta.
2. joulukuuta – Suomalainen purjelaiva Port Caledonia upposi myrskyssä  Biskajanlahdella ja koko 26-henkinen miehistö, johon kuului kahdeksan suomalaista, hukkui.
5. joulukuuta – Suomessa annettiin laki tulo- ja omaisuusverosta.
7. joulukuuta – Saksassa pidettiin valtiopäivävaalit. Sosiaalidemokraatit säilyttivät paikkansa suurimpana puolueena ja Wilhelm Marx asemansa valtakunnankanslerina.
12. joulukuuta – Kommunistien vallankaappaus Virossa epäonnistui.
20. joulukuuta – Adolf Hitler ja Hermann Kriebel armahdettiin heidän oltuaan oluttupavallankaappauksen vuoksi vankeudessa. Hitler oli istunut 8 kuukautta saamastaan viiden vuoden vankeustuomiosta Landsbergin vankilassa. Samasta vankilasta vapautuivat vähän myöhemmin Rudolf Hess 30. joulukuuta ja  Hitlerin neuvonantaja Julius Schaub 31. joulukuuta.
24. joulukuuta – Ahmed Zogu nousi valtaan Albaniassa kukistettuaan Fan Nolin hallituksen ja maa julistettiin tasavallaksi.
24. joulukuuta – Kahdeksan henkilöä sai surmansa kun Imperial Airways-lentoyhtiön de Havilland DH.34 G-EBBX-kone syöksyi maahan Purleyssa Surreyssä Englannissa. Kone oli lähtenyt säännölliselle vuorolennolle Croydonin lentokentältä Lontoon läheltä määränpäänään Pariisin Le Bourgetin lentokenttä.
24. joulukuuta – 36 ihmistä kuoli Babbs Switchin yksihuoneisen koulutalon palossa Oklahomassa Yhdysvalloissa joulukuusen sytyttyä tuleen. Koulussa oli vietetty joulujuhlaa, johon osallistui yli 200 henkilöä. Yli puolet uhreista oli lapsia.
30. joulukuuta – Yhdysvaltalainen tähtitieteilijä Edwin Hubble ilmoitti havainneensa muita galakseja.